ԿԵՆՍԱԳՐՈՒԹՅՈՒՆԸ ԿՈՐՑՐԱԾ ՆԵՏԸ

(նետերի պատմությունը շարքից- հեքիաթ մեծերի ու փոքրերի համար )

-Չգիտեմ հնագետ-պատմաբանները ում թելադրանքով են մեր մասին ուսումնասիրություններ գրում: Մի ծանր ձեռք իմ կենսագրությունը ներկայացրել է սխալ տեղեկություններով,- հիմա շատերն ինձ կենսագրությունը կորցրած նետ են համարում: Ճիշտն ասեմ, ոչ մեկը, որքան էլ ուզենա, չի կարող իմ մասին ճիշտ բնութագիր գրել: Իսկ իմ շրջապատի մարդիկ մեզ ճանաչում են բնութագրերով: Չգիտեմ, կորցրած կենսագրությունով, ինչքան կարող եմ ապրել: Ախր իմ կենսագրությունը միայն ինձ պետք է պատկանի:

-Շատ խառը ժամանակներ են: Հիմա ցանկացած գյուղի ծայրին էլ ավազակներ կան: Ես իմ կենսագրությունը, թանկարժեք իրերի հետ սունդուկում եմ պահում,- հևոցով փնչացրեց ամենագեր նետը:

-Գիտեք, պատմաբանների ու հնագետների սխալները ծանրակշիռ ազդեցություն են ունենում պատմության վրա: Կան պատմություններ, որ մի կաթիլ ճշմարտություն չեն պարունակում իրենց մեջ,-մի փոքր գլուխը վեր թեքելով, ասաց հետևի շարքում գտնվող բարձրահասակ նետը, որը ոչինչ չէր անում, միայն կլանված ուրիշի գրած պատմություններն էր ուսումնասիրում:

-Առաջին անգամ ձեր մոտ եմ ցավով խոսում, իմ կենսագրությունը կորցնելու մասին:

- Երևում է, մասնագիտության ցածր կարգ ունեցող մեկն է քո մասին գրել,- կենսագրությունն կորցրած նետին ընդհատելով խոսեց Գիրուկ նետը:

-Տարբեր պատմություններ ուսումնասիրելուց հետո հասկացա, թե ինչու են կեղծում կենսագրությունները,- գլուխը տմտմբացնելով, խոսքին խորհրդավորություն հաղորդելով խոսեց Բարձրահասակը:

-Ի՞նչու են կեղծում, ես ինչ անեմ, որ իմ կենսագրությունը վերագտնեմ,-հետաքրքրությունը լարելով, անհամբեր հարցրեց կենսագրությունը կորցրած նետը:

-Դե, ասա, ինչու են կեղծում,-հարցը կրկնեցին մյուս նետերը, որոնք առաջին իսկ տողից ուշադիր հետևում էին կենսագրությունը կորցրած նետի պատմությանը:

Ընդհանուրի հարցից Բարձրահասակի տրամադրությունը բարձրացավ ու նա աշխուժորեն ասաց.

-Հարգելիներս կան լուրջ մարդկանց կենսագրություններ, որոնք վախ են ներշնչում իշխանավորներին: Տիրակալները սարսափով մտածում են, որ դրանք կարող են հպատակների դատողությունների վրա վատ ազդել ու առանձին մարդկանց ուղեղներում հեղափոխական գաղափարներ մտցնել: Դրա համար կենսագիրները իշխանության համար անհաճո կենսագրություններից հարկադրաբար մաքրում են ,,վտանգ,, պարունակող տողերը: Հիմա մեծ տարածում է գտել, հարուստ, հետաքրքիր կենսագրություններից առանձին հատվածներ թռցնելը:Այնպիսի հատվածներ են թռցնում, որ հավատդ կկորչի լուրջ մարդկանց նկատմամբ: Միայն չոր ու ամայի կենսագրությունները մաքրելու հարկ չի լինում: Իսկ նրանք, ովքեր համառորեն փորձում են վերագտնել իրենց կենսագրությունը, կյանքերը կարճանում է որոնումների ու պայքարի մեջ:

Ես մի գիտնականի գիտեի, որի կենսագրականից թռցրել էին այն լուսավոր օրերը, որոնք մեծ հայտնագործություններով են լեցուն եղել: Խեղճը, չնայած ոստիկանություն բազմաթիվ հայտարարություններ էր գրել լուսավոր օրերը թռցնելու մասին, բայց որոնման թույլտվություն չէր ստացել: Նա երբեք ձեռքերը ծալած չնստեց, խռովարարի պես համառորեն ամենուր որոնում էր կենսագրականի թռցրած հատվածը: Գիտությունը մի կողմ թողած ամեն օր թերթում էր քրեական ու քաղաքացիական օրենսգրքերը: Երկար փնտրելուց հետո, ուր որ է վերագտնելու էր ինքնակենսագրությունը, սակայն նրան ընդամենը ապրելու երեք-չորս օր չբավարարեց, հոգին ավանդեց:

Կենսագրությունը կորցրած նետը, մի պահ ապշահար հայացքը պտտեցրեց Բարձրահասակին ունկնդրող նետերի խրձի վրա ու մելամաղձոտ շարունակեց հարցը.

-Ճիշտն ասաց, իմ համար անհասկանալի է, թե ովքե՞ր են որոշում, որո՞նք են վտանգավորություն պարունակող տողերը : Ոչ մեկը կենսագրության վտանգավորության մասին ապացույցներ չի ներկայացնում :

-Սիրելիներս ասեմ դուք ել իմացեք, – հատուկ ընդգծված տոնով կրկին խոսեց Բարձրահասակը, - բացի կենսագրության վտանգավորությունն ստուգող մասնագետներից, կենսագրություն հարստացնող մարդկանց խմբեր ու գրասենյակներ նույնպես կան , որոնք լավ ճգնում են միապետերի, իշխանների , ոստիկանապետերի ու քաղաքապետերի ապրած ամայի օրերի վրա: Այնպես տարօրինակ կենսագրություններ են նրանք սարքում, վրան էլ մի տակառ օծանելիք են լցնում, որ լավ բույր ունենան: Աչքերդ կտրորես զարմանքից ու օծանելիքի կծկծացնող հոտից: Առաջին հայացքից չես տարբերի, որ դրանք հորինված կենսագրություններ են: Գիտեք, Հանրապետության նախագահի կենսագրության վրայից քաղաքական հոտավետություն տարածելու համար 1 200 վագոն օծանելիք են ներկրել հարևան երկրներից: Նույնքան թանկարժեք օծանելիք էլ առաջին տիկնոջ համար են պատվիրել: Հիշում եմ, ինչքան մարդ թունավորվեց նախագահի օծանելիքաբույր կենսագրությունը կարդալուց: Իսկ մի անգամ թռչունների մի մեծ երամ, որ պատահաբար թռչում էր կենսագրական գրասենյակի մոտով, երկինք հասած օծանելիքի սուր հոտից ուշաթափվեց ու կարկուտի պես թափվեց գետին: Թռչունները հիմա այդ կողմով չեն թռչում: Նույնիսկ ճանճերը, որ ամեն կեղտի սիրահար են, զգուշանում ու չեն նստում այդ սարքված ինքնակենսագրությունների վրա:

Հաճախ գողերն ու մարդասպաններն ավազակային հարձակումներ գործելով կենսագրական գրասենյակների վրա իրենց համար ձեռք են բերում հարուստ կենսագրություն: Կենսագրական գրասենյակներում փուչ կենսագրության եզրերին, պատահում է, երգեցիկ, ծլնգան զանգուլակներ են կպցնում, որ մարդկանց ուշադրությունը իրենց վրա ավելի շատ բևեռեն: Եթե կենսագրության տերը մեծահարուստ է, զանգուլակները ոսկուց է պատվիրում: Բոլորը խոստովանում են, որ կենսագիրների գրչի տակից ավելի վատ, կենսագրություններ են կաղապարված դուրս գալիս , որոնք վաղանցիկ հմայք ունեն: Միայն թե, դա չեն հասկանում հարուստները: Ավելին նրանք հպարտորեն պնդում են, որ զանգուլակների ծորուն ծլնգոցները երգարվեստին մեծ ուժ ու հմայք են հաղորդում: Որոշ կոմպոզիտորներ, նույնիսկ մեծահարուստների պատվերով ծլնգոցները օգտագործում են իրենց ստեղծագործությունների մեջ, որի համար առատաձեռն վարձատրվում ու շքանշաններ են ստանում: Իսկ այն երգահանները, որոնք անտեսում են այդ ծլնգոցները համարվում են խռովարար, հետապնդվում ու հատուկ հսկողության տակ են առնվում անվտանգության ծառայությունների կողմից: Իսկ ովքեր չեն կարող հիմար ծլնգոցների պատճառով իրենց ծիծաղը զսպել, հայտնվում են բանտում:

-Ես խորհուրդ կտայի, խոհեմաբար այդ կենսագրությունները առանց հակագազի չկարդային,այլապես թունավորվելով, կարող է չհասցնեն բուժկետ գնալ,-ասաց Գիրուկ նետը:

-Ի՞նչ է ստացվում, մարդկանց թունավորում են նաև ընթերցանությամբ,-թոնթորաց կենսագրությունը կորցրած նետը:

- Գրադարանները լեփլեցուն են վարչապետերի ու նախագահների կենսագրական գրքերով: Օծանելիքից քրտնած գրքերի վրայից անտանելի գազ է փչում: Հնարավոր է, մի օր գրադարանները, արձակած գազից, պայթեն: Դրա համար նորից պնդում եմ, որ պետք է ձեռք բերել հակագազեր,-Գիրուկը խոսքն ավարտելուց հետո որոնող հայացքով նայեց շուրջը: Մոտ կանգնածները մտածեցին, թե նա հակագազ է փնտրում:

-Նկատել եմ թարս ու շիտակ կենսագրությունները ավելի հետաքրքիր են, քան` կեղծիքի շնչով գրոտված կենսագրությունները,-գլուխը տարուբերեց Բարձրահասակը,-լավ է, այսօր կամ վաղը, մարդիկ հասկանում են, որ կեղծ կենսագրության հետ են գործ ունեցել:

-Ես,-հանդարտ,բայց շատ լուրջ խոսեց ամենատարեց նետը,- մի բարձրաստիճան պաշտոնիայի եմ ճանաչում, ով գորշ դրամ ծախսելով հարյուր տաս անգամ կենսագրություն է փոխել, ու ամեն պահի զահլա է տանում դրանք ամբիոնից կարդալով: Կենսագրություններ փոխելով ուզում է նախարար դառնալ: Անչափ հարուստ կենսագրություններ էլ կան, որ փողով չես կարող փոփոխել: Դրանք չեն ձանձրացնում, հակառակ հիացմունք են պատճառում:

- Կենսագրություն կորցնելը կամ փոխելը ինձ համար անսովոր երևույթ է: Գիտեք, քանի գիշեր չեմ քնել, անպատմելի ցավ եմ ապրել, որ կենսագրությունս աղքատացնելով այն ամբողջովին խեղաթյուրել են: Մեկը չկար, որ իմանայի, ինչու՞ էին աղճատել այն: Կենսագրությունիցս անհետացրել են առանձին փաստեր ու դրանց հետ կապված կարևոր բաներ: Ինձ երբեք բախտ չի վիճակվել ընդհանուրի մոտ պատմեմ իմ կենսագրությունը: Հիմա ձեզ կներկայացնեմ այն , ինչը կրճատել, մաքրել են իմ ապրած տարիներից:

Դե, լսեք, ահա այն հատվածը, որ թռցրել են իմ կենսագրությունից:

Առանց ավելորդ շտկումների, նետի պատմածը ներկայացնում եմ ձեզ:

Լեռների ու քարե ձորերի կուտակումներով մի երկիր կար` Մեծ Հայք անունով: Որն աչքի էր ընկնում իր յոթհազարամյա տարիք ունեցող մետաղաձուլարանով, ուր հմուտ վարպետները կենցաղային շատ իրերի հետ նաև երկթևանի, եռաթև ու միաթև նետեր էին ձուլում: Հենց այդ ձուլարանի քուրայի մեջ ծնվեցի ես: Դա մեր թվարկությունից երկու հազար տարի առաջ էր: Աչքս երբ բացեցի դիմացս բարձր երկգագաթ մի լեռ ցոլցոլաց:

- Երևացողն ի՞նչ լեռ է , որ բարձր գագաթին սիրուն ձյունե ժպիտ է պահում,-հիացմունքով հարցրեցի ինձ ձուլող դարբնին:

-Արարատ լեռն է, մարդկության փրկության խորհրդանիշը,- պատասխանեց նա:

-Բոլոր լեռները խորհրդանիշե՞ր են,-հետաքրքրվեցի ես:

-Ոչ: Պահը պետք է գա, որ լեռը խորհրդանիշ դառնա:

-Իսկ մյուս լեռների համար այդ պահը ե՞րբ է գալու:

-Մնացածի համար այդ պահը դժվար թե գա: Ախր, դրանք բարձրահասակ սարեր չեն: Վրահաս ջրհեղեղի ժամանակ նրանք նորից ջրի տակ կանցնեն, հանդարտորեն բացատրեց դարբինը,- միայն Արարատը, համաշխարհային ջրհեղեղի ժամանակ, գլուխը վեր պահեց ու Նոյան տապանի ծանրությունը գլխավերևում կրեց: Ջրահեղձ լինելուց փրկեց Նոյ նահապետին, նրա կնոջն ու որդիներին, հարսներին, տապանում պատսպարված ցամաքային բոլոր կենդանիներին ու թռչուններին: Պատկերացրեք, եթե աշխարհը ծածկող ջրհեղեղից Նոյի տապանը չփրկվեր, ոչ մի կենդանի շունչ չէր լինի երկրի վրա:

Ձուլարան-դարբնոցի հնոցի թեժ կրակից կարմրատակած դեմքով դարբնի խոսքի հիացական շարադրանքից համոզվեցի, որ նա լեռան մասին խոսելիս իրեն երջանիկ էր զգում:

Որոշ ժամանակ անց հասկացա, ուր ապրում ես, դարբինի նման մի բան պետք է գտնես հիանալու համար: Եթե տխուր լինես կնայես քո գտած հիացմունքին:

Շուրջս չէիր գտնի մեկին, որ զարմանալի հիացմունք ու սեր չունենար լեռան հանդեպ: Բավական էր լեռան անունը հնչեր, մարդկանց աչքերի խորքում շողարձակում էր երջանկությունը:

Տարվա մեկ օրը, զինվորները Արարատ լեռան դիմաց ծնրադիր, իրենց համար քաջություն էին խնդրում նրանից: Հավատարմության երդումներն էլ էին լեռան մոտ տեղի ունենում: Փառք ու բախտ խնդրողներն էլ էին սարի մոտ գալիս:

Դարբինները նետեր էին ձուլում, որ թշնամիներից լեռը պաշտպանեին:

Լեռը պաշտպանելու միջոցներից մեկը նաև աստղերով գուշակություն անելն էր: Դրա համար ձուլարանի կողքին քարե աստիճաններով բարձրաբերձ աստղադիտարան էին կառուցել ու քարե դիտակներով ուսումնասիրում էին երկինքը: Աստղերի դասավորությամբ գուշակում էին, թե ինչ վտանգներ կարող են սպառնալ սարին:

Իմ կարծիքով լավ է, որ մարդիկ իրենց հոգսը թողած, լեռը պաշտպանելու մասին էին մտածում:

Հետո ինձ լեռան ստորոտից մինչև ձյունածածկ կատարը թռչել սովորեցրին: Նրա զառիկող լանջերով սուրում էի 5165 մետր վեր, հասնում գագաթի սառցադաշտերին ու տեղպտույտ անելով, հիշում էի դարբնի պատմած ջրհեղեղի պատմությունը ու որոնում էի Նոյյան տապանը: Ուզում էի տապանը տեսնել, չէ որ այնտեղ կյանքեր է փրկվել: Ինչը հնարավոր չէ պատկերացնել, պետք է տեսնել:

Զարմանքով նայում էի, թե ինչպես է լեռը կատարի սառցադաշտերից ջուր քամում փեշերին աճած ծաղիկների համար:

Նույն ճանապարհը կարող ես բազմիցս թռչել-անցնել ու չնկատել ինչ- որ բաներ: Ես անհանգիստ մտածում էի միայն թռիչքիս արագությունն ավելացնելու մասին: Դրա համար չէի նկատում լեռան կողի բացված վիհը: Թռիչքիս յոթերորդ օրը սարսափով նկատեցի անդնդախոր բացվածքը: Մի պահ ինձ թվաց, որ այն խանգարում է իմ թռիչքին:

Հետո հետաքրքրվեցի ու իմացա, որ Նոյյան եռահարկ տապանի ծանրությունից լեռան կողը խորը բացվածքով ճաքել է, ու ջրհեղեղի օրերին աղի ջրերը լցվել էին բացվածքի մեջ: Աղի տված ցավը կծկծացնող է լինում: Օ~, ինչպիսի անբացատրելի ցավ է կրել լեռը, երբ կողին հսկայական ճաք է ստացել: Սակայն ճիգ գործադրելով, իր ցավը մի կողմ է թողել ու օրեր շարունակ, նավը անվնաս պահել է մարմնով, որ այնտեղ պատսպարվածների կյանքը փրկվի: Թռչելով դեպի գագաթ, շարունակ խորհում էի, ուզում էի հասկանալ, սեփական ցավի դեմ լեռը ինչ պայքար է տարել:

Լեռան վերք-խորխորատն իր սահմռկեցուցիչ տեսքով ստիպում էր ,որ իր վրա ուշադրություն դարձնեմ: Նա դեռ հեռվից սևով ընդգծում էր իր տեղը: Կուրորեն չէի ուզում նրա կողքով անցնել: Հետաքրքրությանը տրվելով, մի օր թռա բացված անդունդին շատ մոտ: Հանկարծ ինչ որ շան կարճատև նվաղուն գռմռոց ականջիս հասավ: Ամայի տարածության մեջ թույլ ձայնն էլ է լսվում: «Երևի այս կողմերում թափառող մի շուն անդունդն է գլորվել,-մտածեցի ես,-եթե ձայնը հազիվ է լսվում, ուրեմն նա ինչպես է ներքևում ահագնաձայն ոռնում,,: Դե միշտ էլ ցածրից վեր թռչող ձայները թույլ են լսվում: Պատահում է բոլորովին չեն լսվում:

Լայնաբերան վիհի գլխավերևում մտահոգ պտույտներ գործելով, սևեռուն հայացքս գահավեժ սահեցրի ներքև: Լեռան կողի բացվածքը ուղղահայաց իջնում էր հինգ հազար մետրից ավելի: Ես ուրախացա, որ 5000 մետր հեռավորությունից եկող ձայնը լսում եմ: Այո ուրախալի է, ինչքա՞ն մարդիկ կան, որ կողքինի բղավոցը նույնիսկ չեն լսում: Անդունդի խորքում նկատեցի շղթայակապ մորուսավոր մի ծերունու, որը գլխին արքայական խույր էր կրում, իսկ ուսերին ծիրանագույն թիկնոց: Կողքին երկու ահազդու գամփռեր ժանիքները կրճտացնելով հավատարմորեն կրծոտում էին մետաղյա ծանր շղթաները, որպեսզի գերյալ տիրոջն ազատեին: Թագավորավայել հագուկապով տղամարդը, մթով լցված անդունդի մեջ, պահպանել էր արքայավայել կեցվածքը: Քանի որ կողքին հավատարիմ գամփռեր ունի,նա պահպանել է խրոխտ կեցվածքը, ես այդպես կարծեցի: Լավ է կողքիդ հավատարիմ մի շուն լինի, քան ոչինչ չլինի: Ես լսում էի, թե ինչպես էին պահապան գամփռերի սրտերը զարկում իրենց տիրոջ համար:

Օդի մեջ չես կարող որոշել, թե անդունդում ովքե՞ր են, ի՞նչ են անում: Պետք է, նրանց լսես ու կշռադատես լսածդ խոսքը, որ հասկանաս, ինչ ես հայտնաբերել: Գամփռերին նայելով ներքև իջնելու համարձակությունս կորում էր: Գիտեի որ բոլորն իրենց վախը վերահսկում են մինչև առաջին քայլ անելը: Առաջին մետրն իջնելուց հետո, վերագտա համարձակությունս: Ես երբեք դատարկության մեջ չէի իջել: Անլույս դատարկության մեջ իջնելուց , ինձ գամփռերի նման շղթայված էի զգում:

Երբ հասա նրանց, գամփռերից մեկը զարմանքից կլորացած աչքերով նայեց ինձ ու ասաց.

-Քեզ հաջողվեց իջնելով հասնել մեծությանը:

-Այո, ես հասել եմ, քարանձավակերպ անդունդի մեծ, ընդարձակ հատակին,-շուրջս դիտելով ասացի ես:

-Խոսքն այդ պարզագույն մեծության մասին չէ,-սևեռուն նայելով ինձ, խոսքին հանդիմանական գռմռոց խառնելով ասաց թավամազ գամփռը,-մի՞թե չեք նկատում շղթայակապ մեծությանը:

-Ով է նա, ուրեմն նրա անունը մեծություն է,- հետաքրքրվեցի ես:

-Մեծն Արտավազդ արքան է, եթե նա անդունդում այսպես շղթայակապ չլիներ ու իր գահին մնար անկասկած կճանաչեիր,- գլուխը թափահարելով մռմռաց գամփռը ,- այսինքն արևը, եթե երկնքից գլորվի անդունդ ու տարիներով մնա այնտեղ, նրան էլ կմոռանան:

Նկատելի խղճահարությամբ հայացք նետեցի շղթայակապ արքայի կողմը:

-Խնդրում եմ, շղթաների համար արքային չկարեկցեք, միւնույնն է, կարեկցանքը չի կարող ոչինչ փոխել: Արտավազդ արքայի միայն շարժումներն է շղթայված: Նրա միտքը առաջվա պես ազատ է,-գրմռաց գամփռը:

Առաջին իսկ պահից , հասկացա , որ գործ ունեմ խելացի շան հետ: Անծանոթ գամփռն այնպես խելացի էր խոսում, որ ուզում էի, այդ պահին, նա իմ ընկերը լիներ:

-Բայց ու այնպես, դու առաջինն էիր, որ չվախեցար անդունդից ու չար-չարքերից, սիրտ արիր եկար Մեծ Հայքի արքայի մոտ ,-այս անգամ խոսեց ձախակողմյան գամփռը:

-Եթե՞ արքա է, հապա , ինչու՞ գահի վրա չէ,-հետաքրքրվեցի ես:

Գահի անունը լսելով Արտավազդ արքան, օվկիանոսի ալիքներից փոթորկածեծ նավի նման, մի պահ հուժկու ճոճվեց զնգզնգուն շղթաների մեջ: Նրա ձեռքերի հաստ շղթաների ամեն մի օղակից կարելի էր մի կապարճ նետեր ձուլել:

«Միգուցե անպետք բաներից են ձուլել շղթայի օղակները, որ այդպես աղմկում ենե,- մտածեցի ես, սպասելով շղթաների աղմուկի հանդարտվելուն: Անիմաստ էր աղմուկի տակ արքայի հետ զրուցելը:

-Այս շղթաները խանգարում են ինձ,- հանդարտ, գգվող հայացքը վրաս հառելով խոսեց արքան ,- եթե կապանքները չլինեին քեզ կարող էի ինչ-որ մի բան նվիրել , քանի որ տեսա քո խիզախումը: Դու շողարձակելով քաջաբար ճեղքեցիր անդունդի խավարը: Իմ բանակի ռազմիկներին քաջության համար միշտ վարդեր էի նվիրում: Գիտեք թշնամու առաջ միշտ արիություն պահելն անչափ դժվար է : Լավ է այստեղ վարդեր չկան, նրանք անվախճան գիշերի մեջ կլինեին սև ու մթի գույնով կբուրեին: Եթե ռազմիկներիս մթի գույնով վարդեր նվիրեի, նրանք կկորցնեին քաջությունը: Անկասկած, մթի գույներով են սնվել կեղծ գաղափարները, որոնց պատճառով այստեղ եմ:

-Ուրեմն, քեզ կեղծ գաղափարներն են շղթայել ,- հարցրեցի ես:

Արքայի թավ հոնքերի տակ կուտակ-կուտակ եղան խոհերը:

-Ոչ: Կեղծ գաղափարները չկարողացան ինձ շղթայել, սակայն դրանցով կապանքվեցին անհամար մարդիկ, այդ թվում բոլոր դարբինները ու իմ հայր արքան:

-Ինչ եք ասում,- առարկող տոնով արքային ընդմիջեցի ես ,- ինձ ձուլող դարբինը ամենևին շղթաներ չուներ:

-Դրանք չերևացող ծանր կապանքներ են, ավելի ծանր քան իմ շղթաները: Նույնիսկ կեղծիքին ու չարին շղթայվողները իրենց շղթաները չեն նկատում: Գիտեք աշխարհում բոլորը շղթայվելու հատկություններ ունեն: Բացի այս երկաթյա շղթաներից , որոնք ինձ հեռու են պահում իմ անելիքներից, ուրիշ շղթաներ էլ ունեմ , ես դրանցով կապված եմ իմ երկրի, արեգակի, գետ ու դաշտի հետ: Քո համարձակության համար, սկսում եմ կապնվել նաև քեզ հետ: Միայն թե այդ անտեսանելի կապերը սրանց նման չեն աղմկում: Տեսնում եմ, դու նույնպես կրում ես նման կապ: Ինքդ շղթայված ես խիզախությանը: Իմ լավ գամփռերն էլ են շղթայված:

-Այո. ես տեսնում եմ գամփռերի ամուր, երկաթյա շղթաները:

- Օ~,ոչ, դու չես տեսնում նրանց հավատարմության շղթաները: Նրանք հավատարմորեն ու նվիրումով շղթայված են ինձ: Նրանց հավատարմությունը չի թողնում, որ գլուխս մոլորուն կորցնեմ: Անլույս անդունդում ծերացան, բայց հավատարմությունը չկորցրեցին:

Լսելով ծերացած թագավորի անկեղծ ու համոզիչ խոսքը, հասկացա , որ նա անդունդի միջից էլ կապը չի կորցրել իր երկրի հետ: Նա այնպես հանգիստ ու հավասարակշռուն էր խոսում ասես շղթայված չլիներ: Արքան ավելի սևեռուն ու թափանցիկ նայելով ինձ անտրտունջ շարունակեց խոսքը.

-Տարիներ շարունակ հայրս` Արտաշեսը բռնակալ-արքայի շղթաներով էր կապնված իր թագավորությանը: Նա մոռացել էր աստվածներին ու իրեն համարում էր աստված: Երբ հորս ասացի, որ ինքը խաբկանքին ու կեղծիքին շղթայված տիրակալ է, փոթորկվեց զայրույթից: Գրեթե բոլոր միապետերը ճշմարիտ խոսքից կատաղության ընդվզուն նոպաներ են ունենում: Առանց իմ խոսքերի մասին դատողություններ անելու հետեւյալ խոսքերով ինձ անիծեց.

ԵՐԲ ԴՈՒ ՁԻ ՀԵԾՆԵՍ , ՈՐՍԻ ԳՆԱՍ,

ԱԶԱՏՆ Ի ՎԵՐ , Ի ՄԱՍԻՍ

ՔԱՋՔԵՐԸ ՔԵԶ ԲՌՆԵՆ , ՏԱՆԵՆ

ԱԶԱՏՆ Ի ՎԵՐ , Ի ՄԱՍԻՍ,

ԱՅՆՏԵՂ ՄՆԱՍ ԵՎ ԼՈՒՅՍ ՉՏԵՍՆԵՍ:

Չար-չարքերը , որ ատում էին ճշմարտությունը, իմ հորը խաբելով հավատացրել էին, որ ինքը աստված է: Պետք է այնպես երկիրը կառավարի, որ հպատակները երկնքի աստվածներին մոռանան ու միայն իրեն երկրպագեն: Աստված դառնալու միտքը երանություն էր բերում իմ հայր թագավորին:

Նա չարքերի ցուցումով երկիրն այնպես կառավարեց, որ հպատակների կողմից ընդունվեց ,, աստված ,,: Հորս մահվան ու թաղման ժամանակ բազում մարդիկ ինքնակամ մահ էին ընդունում: Թողնելով իրենց տուն ու տեղը մահ էին ընդունում, որ իրենց ,,աստծո,, հետ երկինք բարձրանան: Փողոցները լիքն էին ինքնասպանների դիակներով: Մահերն անվերջ էին: Ինձ համար ավելի սարսափելի բան չկար.քան այդ անկենդան մարդկանց նայելը:

-Գուցե, սա վերջն Է իմ աշխարհի:

Ինձ թվում էր, ոչ մի հնար չկար մահերը կանգնեցնելու: Ես անզօր արքայազն էի դեռ իշխանություն չունեի, որ մի բան անեի: Սակայն իրավունք ունեի ասելու ճշմարտությունը:

Այս բոլորը տեսնելով ցավով հորս հետեից խեղճուկրակ բառերով բացականչեցի.

ՄԻՆՉ ԴՈՒ ԳՆՈՒՄ ԵՍ,

ԵՎ ԱՄԲՈՂՋ ԵՐԿԻՐԸ ՔԵԶ ՀԵՏ ԵՍ ՏԱՆՈՒՄ,

ԵՍ ԱՎԵՐԱԿՆԵՐԻ ՎՐԱ ՈՒՄ ԹԱԳԱՎՈՐԵՄ:

Ինձ չհաջողվեց սրանից ավել ուրիշ ճշմարտությունների մասին խոսք բացեմ, չարքերը ինձ բռնությամբ կալանեցին: Խեղճ ու կրակ մարդկանց հավատացին, որ ես պատրաստվում եմ աշխարհը կործանել: Եվ ինձ կալանելով կատարում են աստված-թագավորի վերջին պատվիրանը: Մարդիկ , երբեմն , այնպես արագ են կեղծիքն ընդունում, որ մնում ես ապշած: Զարմանալին այն է, որ չարքերին հաջողվեց, առանց բռնության, դարբիններին այնպես կառավարել, որ նրանք ամեն առավոտ մուրճը դատարկ սալին խփելու սովորություն ձեռք բերին: Երբ դարբինները կռանը դատարկ սալին են խփում, իմ շղթաները դրանից ավելի են ամրանում: Արտավազդ արքան խոսքը ավարտելու հետ մեկտեղ, մկանուտ մարզիկի նման , ձեռքերի շղթաները իրեն ձգեց: Շղթաների ականջ խլացնող զրնգոցի մեջ, ես պարզ լսում էի նրա սրտի զարկերը ու մտածում,-,, Շղթայված արքան իր ազատությունը ինչպես կարող է վերագտնել,,: Երբ այդ մասին հարցրի, նա պատասխանեց.

-Քանի դեռ դարբինները իրենց հզոր բազուկներով սալաքարի վրա չեն փշրել տարածուն կեղծիքի շղթաները , ես կմնամ կապանքների մեջ: Ախր դարբինները պետք է հասկանան , անտեղի իրենց ուժը չպետք է վատնեն, մուրճը խփելով դատարկ սալին:

Ես երկար ժամանակ անելանելի վիճակի մեջ էի, չէի կարող արքային օգնել: Անզորությունից թուլանում էի: Ուզում էի խավարից հեռանալ:

-Եթե վերև թռչեմ կարող է արքան մտածի իրեն դավաճանում եմ ,-մտածեցի ես,-իսկ եթե կողքին անգործ նստեմ, ոչինչ չանեմ, դա ավելի մեծ դավաճանություն կլինի:

Արդեն, նա ինձ համար անծանոթ չէր , նույնիսկ մտերմիկություն էի զգում արքայի հանդեպ: Նրա խոսքերը կախարդանքով կարկաչում էին իմ հոգում: Մտածում էի աշխարհում շատ բաներ են արագորեն փոխվում , անկասկած, կարելի է նաև փոխել մուրճը դատարկ սալին խփելու դարբինների սովորությունը:

Այս մտքից խանդավառված, հրաժեշտ տվեցի արքային ու նրա հավատարիմ գամփռերին: Եվ նրանց մասին մտածելով, գալարաձև, վերընթաց պտույտով բարձրացա դեպի երկնքից եկող լույսը: Լույսի տակ տեսա, որ իմ մի թեվին նստած մնացել է անդունդի խավարից մի կտոր: Արագ սուրացի ինձ ձուլող դարբնի մոտ: Նրան ամեն ինչ մանրամասնորեն պատմեցի ու խնդրեցի, որ մուրճը այլևս դատարկ սալին չխփի:

Դարբինը, որ համբերատար լսում էր ինձ, ժպտաց ու ասաց.

- Դու, այս ինչքան ես փոխվել: Ճիշտ Է, իրական բաներ չի սարքվում , երբ կռանը խփվում է դատարկ սալին:

Հետո, նույն բանը ասելու համար, ես եղա շատ ու շատ դարբինների մոտ: Ինչպես մեկ ուռկանով ծովից չես կարող հանել բոլոր ձկները , այդպես էլ ես, ընկնելով թանգարան , չկարողացա բոլոր դարբիններին այցելել:

Իմ կենսագրությունը, եթե իրականորեն գրվի, գուցե օրերից մի օր դարբիններն այն ուշադիր թերթեն ու կռանը դատարկ սալաքարին չխփեն:

Գիտեք, երբ կողքիս ամայություն է տիրում, ես վեր եմ թռնում ,ասես վիհի մեջ լինեմ: Ու ինքս աղաղակում եմ.

-Կռանը դատարկ սալին մի իջեք: